  Майя Бывальцева Киров но Самара улосвылъёслэн губернаторъёссы Игорь Васильев но Дмитрий Азаров, Марий Эл Элькунлэн тӧроез Александр Евстифеев Удмуртиез кунлыкезлы 100 ар тырмонэныз ӟечкылазы. Со сярысь Удмуртилэн тӧроезлэн но кивалтэтлэн пресс-службазы ивортӥз. Киров улосвыллэн тӧроез улосвылъёсмес экономикаын но, мерлык удысын но огкадь тунсыкъёс огазеяло шуыса пусйиз. Удмуртия улосвыллэн вузкаронъя дас валтӥсь партнёръёсыз пӧлы пыре: вузкарон металлургия, капчи но хими промышленность, агропром огъет, сиён-юон поттон удысъёсын мынэ. Элькунын улӥсьёс Кировлэн дышетонъя но лулчеберетъя ӵектосъёсаз мыло-кыдо пырисько. Со кык улосвылъёсты огазеяны, мерлыко но экономикая ласянь кусыпъёсты юнматыны юрттэ. Оскисько, эшъяськонмы вуонояз но азьланьтӥськоз Игорь Васильев, Киров улосвыллэн губернаторезДмитрий Азаров пусйиз, таяз арын Самаралы но Ижкарлы «Город трудовой доблести» ним сётӥзы шуыса. Туннэ Удмуртия промышленностья улосвыл сямен гинэ уг азинскы ни, Россиысь но кунгож сьӧрысь пумен тросгес куноосты кыскись туризмъя центр сямен но. Мон шумпотӥсько, элькунды Самара улосвыллэн оскымон эшез но партнёрез луэ шуыса. Ми экономика, лулчеберет, спорт удысъёсысь ӵектосъёсты мыло-кыдо азинтӥськом, мер но йӧскалык огазеяськонъёслы ужазы юрттӥськом. Нош валтӥсез – улосвылъёсмес ӵыжы-выжыос, эшъёс, службаез ӵош нуэмъёс герӟало. Соос йӧскалык кусыпъёсты азинтыны выль мылкыдъёс сёто. Оскисько, элькун азьланяз но выль вормонъёс но азинсконъёс доры дӥсьтыса мыноз Дмитрий Азаров, Самара улосвыллэн губернаторезАлександр Евстифеев Удмуртия пӧртэм удысъёсъя ялан азинскись улосвыл, паймымон инкуазен туж чебер шаер луэ шуыса пусйиз. Нялтас вераса, Марий Эл Элькун но 4-тӥ шуркынмонэ 100 ар тырмонзэ пусъе. Асме улосвылъёсмылэн трос огкадез, со дыре ик аспӧртэмлыкоесь, Росси Федерацилэн - трос йӧслыко кунлэн - тырмыт эрикрадлыко субъектъёсыз луо. Марий Эл но Удмуртия люконтэм герӟаськемын. Ортчем аръёс ӵоже трос ӧръёсъя пайдалыко валче ужан тупатэмын: экономикаын, политикаын, мерлык улонын. Ӵошен быдэсъясько дышетон, йӧскалык политика, лулчеберет но спорт удысъёсын пусйымон ӵектосъёс. Оскисько, вуоно 100 аръёс элькунъёсмылы азинлыко воштӥськонъёс, трос вормонъёс но азинсконъёс ваёзы Александр Евстифеев, Марий Эл Элькунлэн тӧроезТод вайытом, Удмуртиез 100 аръем кунлыкеныз ӟечкыланъёс куинь кунъёслэн Россиын посолъёсызлэсь вуизы. Нош элькунысь Калыкъёслэн эшъяськон юртсы «Поздравим Удмуртию вместе!» видеофлешмоб мытӥз.  Тегъёс: Политика Ижкар Удмуртия Удмуртилэнкунлыкезлы100ар 100ар  